Nikolaj V. Gogol
Nikolaj V. Gogol, 1809-52, russisk forfatter og dramatiker. G opgav at blive skuespiller og skrev i stedet sine første dramatiske essays. Den groteske komedie Revisoren 1836 (Det Kongelige Teater 1951) er skrevet over et emne, som A.S. Pusjkin havde givet. I et opgør med den franske vaudevilletraditions karikerende fortolkning skrev G som en veritabel iscenesætter med sans for skuespillernes spil i et ensemble. Den stumme slutscene i Revisoren har som ironisk panorama givet anledning til enestående udlægninger af stykket, bl.a. skabt af Meyerhold i 1926. Novellen En gal mands dagbog 1835 (Folketeatret 1975) er blevet opført som monolog mange gange i Danmark. Ligeledes er de kendte noveller Næsen 1836 (opera af Dmitrij Sjostakovitj 1928) og Kappen 1842 samt romanen Døde Sjæle 1842 (dramatiseret 1932 af Mikhail Bulgakov, DRradio 1963 efter Arthur Adamov) ofte blevet genskabt som sceniske fortællinger, ligesom de er blevet omsat til film og ballet. 

Bibliografi: Ehre, M The theater of Nikolay Gogol: plays and selected writings 1980. 